Qwaqwa: Geweld breek uit ná meisie (8) se verdrinking | Netwerk24
Deur Alet Van Der Walt 20 Januarie 2020 18:13
Wydverspreide geweld het Maandag in Qwaqwa uitgebreek nadat Monisa Mbele (8) Vrydag hier verdrink het.
Die gemeenskap verkwalik die plaaslike Maluti-a-Phofung-munisipaliteit vir Monisa se dood omdat sy en haar broer water uit ’n rivier gaan skep het toe sy verdrink het.
Die Mbele-gesin woon in Mandelapark, Qwaqwa.
Lede van die gemeenskap by die rivier waar Monisa Mbele (8) verdrink het. Foto: Verskaf
Inwoners hier het al maande lank nie lopende water nie en kragonderbrekings en ander diensleweringsprobleme kom gereeld voor.
’n Gerug wat die ronde doen dat die polisie iemand in hegtenis geneem het wat gehelp het om die lyk uit die water te haal, het die gemoedere verder laat opvlam.
Brig. Motantsi Makhele, polisiewoordvoerder, sê dié bewering is onwaar en kwaadwillig; daar is geensins opgetree teen die mense wat die polisie gehelp het nie.
Makhele sê die polisie se eenheid vir openbare orde is in die gebied ontplooi.
Die waterbottels en emmers waarmee twee kinders wou gaan water skep, was Vrydag stille getuienis van die tragedie wat hom in Qwaqwa afgespeel het. Monisa Mbele (8) het hier verdrink.Foto: Verskaf
Inligting dat bande gebrand, paaie versper en winkels geplunder word, is op sosiale media versprei om mense te waarsku om die gebied te vermy.
’n Kennisgewing is vroeër uitgestuur waarin inwoners gemaan is om nie Maandag werk toe te gaan nie, en waarin taxi’s verbied is om mense te vervoer. Hiermee saam is ’n versoek gerig dat betogers nie winkels, veral dié wat gesluit is, moet plunder nie.
Volgens inligting word paaie by Bluegum Bosch, Mandelapark en Makeneng deur sowat 800 mense versper. Emile de Beer, ’n vulstasie-eienaar, sê talle ondernemings is om veiligheidsredes gesluit.
Gemeenskapsleiers het Maandagmiddag ’n memorandum aan munisipale amptenare oorhandig waarin hulle sê die protesoptrede sal voortduur totdat aan hul eise voldoen is.
Hulle eis dat die burgemeester, Masechaba Lakaje, onmiddellik bedank, dat die nasionale regering in die gebied ingryp en dat daar onmiddellik van die watertenkers ontslae geraak word.
Die ontwrigting wat die waterprobleme by skole in die gebied veroorsaak, moet ook onmiddellik aandag geniet.
Meer oor: Maluti-A-Phofung-Munisipaliteit | Qwaqwa | Gemeenskap | Water | Verdrink
Sanparke ontken bewerings oor verdrinkings